钦定古今图书集成/理学汇编/文学典/第195卷 > 《诗谱序》汉·郑元
## 钦定古今图书集成/理学汇编/文学典/第195卷 > 《诗谱序》汉·郑元

诗之兴也，谅不于上皇之世，大庭轩辕，逮于高辛，其
时有亡，载籍亦蔑云焉。《虞书》曰：“诗言志，歌永言；声依
永，律和声。”然则《诗》之道昉于此乎？有夏承之，篇章泯
弃，靡有孑遗。迩及商王，不风不雅。何者？论功颂德，所
以将顺其美；刺过讥失，所以匡救其恶。各于其党，则
为法者彰显，为戒者著明。周自后稷，播种百谷，𥟖民
“阻饥，兹时乃粒”，自传于此名也。陶唐之末，中叶公刘
亦世修其业，以明民共财。至于太王、王季，克堪顾天
文武之德，光熙前绪，以集大命于厥身，遂为天下父
母，使民有政有居。其时《诗》《风》有《周南》《召南》，《雅》有《鹿鸣》
《文王》之属。及成王、周公致太平，制礼作乐，而有颂声
兴焉，盛之至也。本之由此《风》《雅》而来，故皆录之，谓之
《诗》之正经。后王稍更凌迟，懿王始受谮烹，齐哀公夷
身，失礼之后，𨚍不尊贤。自是而下，厉也、幽也，政教尤
衰，周室大坏。十月之交，民劳板荡，勃尔俱作，众国纷
然，刺怨相寻。五霸之末，上无天子，下无方伯，善者谁
赏，恶者谁罚？纪纲绝矣。故孔子录懿王、夷王时诗，讫
于陈灵公淫乱之事，谓之《变风》《变雅》，以为勤民恤功，
昭事上帝，则受颂声，弘福如彼，若违而弗用，则被劫
杀，大祸如此。吉凶之所繇，忧娱之萌渐，昭昭在斯，足
作后王之鉴，于是止矣。夷、厉以上，岁数不明，太史年
表自共和始，历宣、幽、平王，而得《春秋》次第，以立斯谱。
欲知源流清浊之所处，则循其上下而省之；欲知风
化芳臭气泽之所及，则傍行而观之，此《诗》之大纲也。
举一纲而万目张，解一卷而众篇明，于力则鲜，于思
则寡，其诸君子亦有乐于是与！